Document ID: 31994R2249

ΚΑΝΟΝΙΣΜΟΣ (ΕΚ) αριθ. 2249/94 ΤΗΣ ΕΠΙΤΡΟΠΗΣ της 16ης Σεπτεμβρίου 1994 για την τροποποίηση του κανονισμού (ΕΚ) αριθ. 762/94 σχετικά με τις λεπτομέρειες εφαρμογής του κανονισμού (ΕΟΚ) αριθ. 1765/92 του Συμβουλίου όσον αφορά την παύση καλλιέργειας γαιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση στήριξης των παραγωγών ορισμένων αροτραίων καλλιεργειών (1), όπως τροποποιήθηκε τελευταία από τον κανονισμό (ΕΚ) αριθ. 232/94 (2), και ιδίως το άρθρο 7 παράγραφος 1 δεύτερο εδάφιο και το άρθρο 12,
Εκτιμώντας:
ότι, για την απάλυνση των κανόνων που διέπουν την παύση καλλιέργειας των γαιών, πρέπει να επιτραπεί η πραγματοποίηση αυτής σε περιοχή απόδοσης άλλη από την περιοχή στην οποία ευρίσκονται οι επιλέξιμες αροτραίες καλλιέργειες- ότι, ωστόσο, για να μην αποδυναμωθεί η αποτελεσματικότητα του καθεστώτος της παύσης καλλιέργειας των γαιών όσον αφορά τον έλεγχο της παραγωγής, πρέπει να περιορισθεί η δυνατότητα αυτή σε παρακείμενες περιοχές και να προβλεφθούν οι προσαρμογές του αριθμού των εκταρίων που πρέπει να παύσουν να καλλιεργούνται ανάλογα με τις διαφορές της απόδοσης- ότι πρέπει, κατά συνέπεια, να τροποποιηθεί ο κανονισμός (ΕΚ) αριθ. 762/94 της Επιτροπής (3)-
ότι η Επιτροπή Διαχείρισης Σιτηρών, Λιπαρών Ουσιών και Αποξηραμένων Ζωοτροφών δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 9 παράγραφος 4 του κανονισμού (ΕΟΚ) αριθ. 762/94 αντικαθίσταται από το ακόλουθο κείμενο:
"4. Κατά παρέκκλιση από την παράγραφο 2, η υποχρεωτική παύση καλλιέργειας των γαιών που αντιστοιχεί σε αίτηση καταβολής της αντισταθμιστικής πληρωμής που κατατίθεται, μπορεί να πραγματοποιηθεί εξ ολοκλήρου ή εν μέρει,
- στην Ισπανία, στην περίπτωση μιας εκμετάλλευσης που βρίσκεται στις περιφέρειες παραγωγής τις ονομαζόμενες "secano" και "regadio", στην περιοχή που ονομάζεται "secano",
- σε άλλη περιοχή απόδοσης υπό τον όρο ότι οι εκτάσεις που πρέπει να παύσουν να καλλιεργούνται ευρίσκονται σε περιοχές απόδοσης συνεχόμενες με τις καλλιεργούμενες περιοχές.
Στην περίπτωση εφαρμογής της παραγράφου αυτής, η έκταση που πρέπει να παύσει να καλλιεργείται πρέπει να προσαρμοσθεί για να ληφθεί υπόψη η διαφορά της απόδοσης μεταξύ των σχετικών περιοχών. Ωστόσο, η εφαρμογή του εδαφίου αυτού δεν μπορεί να οδηγήσει σε μείωση των εκταρίων σε περίπτωση υποχρεωτικής παύσης της καλλιέργειας."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ωστόσο, επιτρέπεται στα κράτη μέλη να εφαρμόσουν τον παρόντα κανονισμό μόνο για την παύση καλλιέργειας που θα πραγματοποιηθεί για τις περιόδους 1996/97 καθώς και τις επόμενες.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Σεπτεμβρίου 1994.

Labels: 19
6